stanford-oval/wikipedia huggingface dataset:
Windows Update
היסטוריה > חלונות מילניום - XP: עדכונים אוטומטיים

בחלונות מילניום הוצג תחליף יעיל ובטוח יותר לכלי שהוצג ב-98 למטרת הורדה של עדכונים קריטיים, ונקרא "עדכונים אוטומטיים" (Automatic Updates). הכלי הוצג בנוסף לכך גם יחד עם חבילת השירות השלישית של חלונות 2000, ובניגוד לכלי הקודם, הכלי לא הסתפק רק בשליחת התראות אלא היה מתחבר ישירות לשרתי שירות העדכונים, מוריד ומתקין אותם ברקע. הכלי היה בודק עדכונים פעם ביממה (לפי הגדרות המשתמש) במקום כל 5 דקות, בניגוד לכלי הקודם. המשתמש היה יכול לבחור מספר דרכים לקבלת עדכונים: בחירת מועד בו העדכונים יורדו ויותקנו אוטומטית; הורדת עדכונים אוטומטית אך בחירה ידנית של מועד ההתקנה; בחירה ידנית של מועד הורדת העדכונים; וביטול האפשרות לחלוטין, והסתמכות על הורדה והתקנה ידנית דרך האתר.
בחלונות 2000 ו-XP נכלל שירות בשם Background Intelligent Transfer Service, שאיפשר למערכת ההפעלה להעביר קבצים מהאינטרנט ללא התערבות מצד המשתמש. השירות איפשר לנטר את תעבורת האינטרנט ולהקטין את קצב ההורדה של העדכונים בהתאם למידת השימוש ברשת.
שירות העדכונים האוטומטיים של חלונות XP היה ידוע לשמצה מצד משתמשים רבים עקב התראה שהייתה קופצת למסך המשתמש כל 10 דקות עם סיום התקנתם של עדכוני מערכת, והזכירה למשתמש להפעיל את המחשב מחדש, דבר שהפריע למשתמשים רבים בעבודתם במחשב. כמו כן, ב-2013 התגלה כי האלגוריתם ששימש את המערכת לחיפוש עדכונים ברשת פעל בסיבוכיות זמן מעריכית, דבר שהעמיס על משאבי המחשב ככל ששוחררו יותר עדכוני מערכת; התהליך שאירח את שירות העדכונים האוטומטיים (svchost.exe -k netsvcs) ויישום העדכונים האוטומטיים שנקרא על ידו (wuauclt.exe) היו גורמים למעבד להגיע ל-100% שימוש ולהגיע לצריכת זיכרון חריגה שהאטה את המערכת למשך פרק זמן ממושך עם הפעלת המחשב (בין 10 דקות ליותר משעתיים, תלוי בחומרת המחשב ובכמות העדכונים). ניסיונות של מיקרוסופט לתקן את הבעיה בחודשים שעקבו לגילוי התקלה לא צלחו.
היסטוריה > חלונות ויסטה ואילך: Windows Update Agent

בחלונות ויסטה, הוצג כלי עדכונים חדש בשם Windows Update Agent שהחליף גם את אתר העדכונים וגם את שירות העדכונים האוטומטיים, ובכך הוריד את תהליך עדכון המערכת כולו לרמת מערכת ההפעלה, כמקובל במערכות הפעלה אחרות. המשתמש היה יכול לגשת לכלי דרך לוח הבקרה, ודרכו היה יכול לבחור הורדה והתקנה גם של עדכונים קריטיים וגם של עדכונים אופציונליים (קודם לכן, המשתמש היה יכול להוריד עדכונים אופציונליים אך ורק דרך אתר האינטרנט). בגרסת ה-Ultimate של חלונות ויסטה המשתמש היה יכול להתקין גם את התוספות שהגיעו עם גרסה זו (Windows Ultimate Extras).
בניגוד לכלי העדכונים האוטומטיים של חלונות XP, בוויסטה וב-7 ההודעה המתריעה על הפעלה מחדש לאחר התקנת עדכונים איפשרה למשתמש לבחור לכמה זמן (עד 4 שעות) הוא רוצה לדחות את ההפעלה מחדש, כדי לאפשר למשתמש לסיים את עבודותיו במחשב לפני ההפעלה מחדש. בחלונות 8, פרק הזמן הוגדל עוד יותר, ל-72 שעות (3 ימים).
חלונות 10 הציגה את אחד השינויים המשמעותיים ביותר באופי חלוקת העדכונים למחשב. במקום בחירה ידנית של עדכונים להורדה או התקנה, המערכת מורידה אוטומטית את העדכונים ברקע, והמשתמש יכול לבחור האם להתקין אותם כאשר המערכת אינה פעילה, או לפני כיבוי או הפעלה מחדש. בכל הקשור למנהלי התקנים, המערכת מאפשרת למשתמש לבחור מנהלי התקן "בעייתיים" שכלי העדכונים פשוט "ידלג" עליהם במקום לנסות להתקין אותם מחדש פעם אחר פעם. בחלונות 10 הוצגו גם "עדכונים מצטברים", רעיון שהוצג עוד בחלונות XP, רק שבחלונות 10 הדבר מאפשר למערכת לקבל מספר עדכונים ארוזים בחבילה אחת ולהתקין את החבילה כולה, במקום להתקין כל עדכון בנפרד, וכתוצאה מכך, להקטין את מספר הפעמים בהן המחשב יופעל מחדש. החיסרון הוא שמשתמש שרצה לתקן בעיה ספציפית במערכת ההפעלה, לא יכל להוריד ולהתקין ידנית את אותו העדכון הספציפי שנכלל בעדכון מצטבר מסוים, והיה צריך להוריד גם את כל מה שנכלל באותה ה"חבילה" - ואין דרך לדעת האם יתר התוכן יגרום לבעיה לחזור על עצמה.
שירותים קשורים > WSUS

שירות העדכונים לשרתי חלונות  (באנגלית: Windows Server Update Services; תעתיק מקוצר WSUS) הוא כלי שהוצג החל ממערכת Windows Server 2003, ותפקידו לספק טלאים ועדכונים לשרתים מבוססי Windows. הכלי מאפשר למנהל המערכת לקבל נתונים ודוחות אודות עדכוני התוכנה של המחשבים ברשת, לקבוע מועד עדכונים ידני ואוטומטי לכל העמדות ברשת ולנהל אותם על פי מדיניות הארגון.
שירותים קשורים > Office Update

Office Update הוא שירות עדכונים עבור מוצרי Office שפעל באופן עצמאי החל מגרסת אופיס 2000 עד אופיס 2007, כאשר בשנת 2009 מיקרוסופט החליטה למזג אותו אל תוך שירות Microsoft Update שלהלן, תוך כדי השמטת התמיכה באופיס 2000. עם השקת שירות התוכנה Office 365, מיקרוסופט חזרה לספק עדכונים בנפרד למוצרי התוכנה דרך כלי ייעודי, בעוד שגרסאות עצמאיות (2016, 2019 וכדומה) ממשיכות לקבל עדכונים דרך Microsoft Update.
שירותים קשורים > Microsoft Update

בכנס RSA Conference שהתקיים בשנת 2005, הצהירה מיקרוסופט על כוונתה "לשדרג" את שירות Windows Update לכלי חדש שיספק עדכונים קריטיים ואופציונליים לא רק עבור מערכות Windows, אלא עבור כל מוצרי התוכנה של חברת מיקרוסופט. הכלי כונה בשם "Microsoft Update". משתמש שבחר להתקין את הכלי הזה, היה מבחין בכך שהכלי החליף לחלוטין את Windows Update, וכניסה ידנית לכתובת windowsupdate.microsoft.com ששימשה את Windows Update ה"רגיל", הייתה מפנה את המשתמש לאתר של Microsoft Update. עם השקת השירות, הכלי סיפק תמיכה לאופיס 2003, שרת הדואר Exchange 2003, ו-SQL Server 2000, ועם הזמן התמיכה התרחבה למוצרים אחרים מבית מיקרוסופט, כגון Windows Live, ויז'ואל סטודיו, Virtual PC ועוד, וכן גרסאות חדשות של Silverlight ו-Windows Media Player.
הפסקת התמיכה במערכות ישנות

ב-2011 הפסיקה מיקרוסופט את התמיכה בשירות העדכונים עבור חלונות 98 (מהדורה ראשונה ושנייה), מילניום ו-NT 4.0, וקובצי העדכונים עבור מערכות הפעלה אלו נמחקו משרתי החברה. באוגוסט 2020, שירות העדכונים הפסיק לפעול גם בחלונות 2000, XP, ויסטה וכן ב-Windows Server 2003 עקב הפסקת התמיכה של מיקרוסופט ב-SHA-1. עם זאת, העדכונים עדיין זמינים להורדה מהקטלוג המקוון של מיקרוסופט (Microsoft Update Catalog), או דרך אתרי צד שלישי כגון Legacy Update, שהוא שירות מבוסס פיתוח קהילתי ש"מחליף" את שירות העדכונים של מיקרוסופט. עבור מערכות הפעלה ישנות יותר (95, 98, מילניום, NT 4.0) קיים פתרון נוסף בשם Windows Update Restored, אף הוא מבוסס פיתוח ותמיכה מהקהילה. כיום, ניסיון להיכנס לאתר הרשמי של שירות העדכונים (windowsupdate.microsoft.com או update.microsoft.com) במערכת הפעלה שאינה נתמכת, יוביל ללולאה אינסופית שתמנע את טעינת האתר.
ראו גם

חלונות
מיקרוסופט
הערות שוליים

1 2  Windows-Help.NET News - 22 March 2003, Vol 6 No. 9, web.archive.org, ‏2018-01-14
↑  Bugtraq: Re: How the MS Critical Update Notification works..., seclists.org (באנגלית)
↑  XP Automatic Update Nagging, Coding Horror, ‏2005-05-13
↑  Ars Staff, Exponential algorithm making Windows XP miserable could be fixed, Ars Technica, ‏2013-12-16 (באנגלית אמריקאית)
↑  Woody Leonhard, Microsoft promises to fix Windows XP SVCHOST redlining 'as soon as possible', InfoWorld, ‏2013-12-16 (באנגלית)
↑  Arie Slob HelpWithWindows.com, Arie Slob HelpWithWindows.com, Microsoft Update Site Launched, HelpWithWindows.com (באנגלית)
↑  I can't access Windows Update v4, MSFN, ‏2011-08-27 (באנגלית אמריקאית)
↑  Where is Windows Update for Win98? - BetaArchive, www.betaarchive.com
↑  Microsoft Update Catalog, catalog.update.microsoft.com
↑  Legacy Update: Get back online, activate, and install updates on your legacy Windows PC, Legacy Update (באנגלית)
↑  Windows Update Restored: Fix Windows Update on Windows 95, 98, Me, 2000, and XP, windowsupdaterestored.com
הורדת עדכון דרך אתר העדכונים בחלונות 98. בתחילת דרכו היה כלי העדכונים מבוסס על פקדי ActiveX שרצו בדפדפן
בחירה של עדכונים להתקנה באמצעות כלי העדכונים האוטומטיים של חלונות XP
בחירה של עדכונים להתקנה מלוח הבקרה בחלונות 7
האתר של Microsoft Update כפי שהופיע ב-Windows XP
א פילטה

| --- | --- |

להקת "א פילטה" יחד עם הכוראוגרף סידי לארבי שרקאווי - בקצה השמאלי, בעת מופע בטיבולי
 מוקד פעילות:  קורסיקה, צרפת
 תקופת הפעילות:  מ-1978
 אתר רשמי
 חברים
 ז'אן קלוד אקוואביבה ז'אן סיקוראני ז'וזה פיליפי פול ז'יאנסילי מקסים וייאמייה זקאן לוק ז'רונימי צ'צ'ה אקוואביבה
אָ פִילֵטָה (בקורסיקאית: A Filetta – שׂרך) היא להקה קולית מקורסיקה שהוקמה על ידי מישל פרסאטי (Michel Frassati) ואחרים בשנת 1978 בבלאניה (Balagne). משמעות שם הלהקה בא מהביטוי הקורסיקאי S'e scurdatu di a filetta (הוא שכח את השרך), המתייחס לאדם שהתרחק משורשיו.
הלהקה מתמחה במוזיקה קולית פוליפונית האופיינית לאי קורסיקה. הבכורה האמיתית של להקת הצעירים התרחשה בשנת 1982, כשיחד עם להקת "או סווליו קלווזה" (U Svegliu Calvese) ביצעה בשבוע הקדוש את שירי ה"פאסיון" הקורסיקאי ביישוב קלנזאנה. הרפרטואר של הקבוצה כולל שירי דת ושירים חילוניים, רבים מהם על מילים שכתבו האחים אקוואביבה, חברי הלהקה. הזמרים מתעניינים גם במסורות דומות של עמים אחרים, כמו למשל בפוליפוניה הגאורגית. אמנות זמרתם מגיעה לרמה גבוהה המוערכת מאוד על ידי הביקורת המקצועית.[דרוש מקור]
הרכב הלהקה

הקבוצה הקולית מורכבת משבעה זמרים:
ז'אן קלוד אקוואביבה Jean-Claude Acquaviva (החל מ-1978)
ז'אן סיקוראני Jean Sicurani (אחד המייסדים)
ז'וזה פיליפי José Filippi (החל מ-1983)
פול ז'אנסילי Paul Giansily (החל מ-1984)
מקסים וייאמייה Maxime Vuillamier (החל מ-1989)
ז'אן-לוק ז'רונימי Jean-Luc Geronimi (החל מ-1997)
צ'צ'ה אקוואביבה Ceccè Acquaviva
עם הלהקה משתפת פעלה גם הזמרת ואלרי סלדוצ'י.
דיסקוגרפיה

1981 – Machja n’avemu un'altra (אין לנו שיחים אחרים)
1982 – O'Vita (או, החיים)
1984 – Cun tè (איתך)
1987 – Sonnii Zitillini e In l'abbriu di e stagioni
1989 – A u visu di tanti
1992 – Ab’eternu
1994 – Una tarra ci he
1997 – Passione (פאסיון)
1998 – Don Juan, פסקול הסרט דון ז'ואן מאת ז'אק ובר
1999 – Himalaya, l'enfance d'un chef, פסקול הסרט הימלאיה - ילדותו של מנהיג מאת אריק ואלי
2000 – "Le libertin", פסקול הסרט המתירן מאת ז'אק ובר
2000 – השתתפות בפסקול הסרט כמו מגנט של כאמל סאלח ופיליפ פראג'ונה ("אחנאטון")
2001 – פסקול הסרט העם הנודד (Il popolo migratore) של ז'אק פרן
2002 – Intantu
2003 – Si di mè
2005 – פסקול הסדרה "משוחררת" (Liberata) בערוץ France 3
2006 – Medea (מדיאה), על טקסטים מהמחזה בלטינית "מדאה" של סנקה
2008 – Bracanà (צבע), על טקסטים ליטורגיים, מילים של ז'.ק. וז'. אי. אקוואביבה, פרימו לוי (מתוך הספר "הזהו אדם?") ופטרו פמפסג'ולו סנטוצ'י. אחד השירים נקרא "טרבלינקה".
2009 – Trent'anni pocu, trent'anni assai (שלושים שנה מעט, שלושים שנה הרבה), DVD עם סרט תיעודי מאת קטי רוקי וקונצרט בקאלווי
בשנת 1997 השתתפה הלהקה באלבום עם העיבודים של מוריס ראוול לפי שירים מסורתיים קורסיקנים.
פרסים

פרס אקדמיית "שארל קרו" (Prix de l'académie Charles Cros)‏ – 1995 (על האלבום "Una tarra ci hè"),‏ 2009 (על האלבום Bracanà)
Diapason d'Or דיאפזון הזהב – 1993, 1997
Choc du Monde de la Musique (שוֹק די מונד דה לה מוזיק) – 1993, 1995, 1997
פרס סזאר לפסקול הטוב ביותר בשביל המוזיקה לסרט "הימלאיה - ילדותו של מנהיג" – 2000
לקריאה נוספת

A Filetta, tradition et ouverture - De la polyphonie corse au chant du monde, Jean-Claude Casanova, Colonna Edition, 2009
הערות שוליים

↑  א פילטה באתר "רוח הדרום"
| --- | --- |
בקרת זהויות :  GND: 3029271-2  ISNI: 0000 0001 0672 6484  LCCN: no98043148  MusicBrainz: 501c34d0-8376-4ae7-af01-0c4f77ee1ade  VIAF: 151435963   WorldCat (עם VIAF): 151435963
אדריאנוס השלישי

אדריאנוס השלישי (בלטינית: Sanctus Hadrianus III; מת ב-8 ביולי 885) כיהן כאפיפיור בין 17 במאי 884 עד למותו ביולי 885.
ביוגרפיה

אדריאנוס נולד ברומא למשפחת האצולה קולונה מטוסקולום, כמו האפיפיורים אדריאנוס הראשון ואדריאנוס השני. ב-17 במאי 884 מונה לאפיפיור, במקומו של מרינוס הראשון, שמת יומיים קודם לכן. אדריאנוס מת בספטמבר 885 במודנה בדרכו למועצת הרייכסטג בוורמס (כיום בגרמניה). בפגישת המועצה הוא היה אמור לפגוש את קרל השמן ולסייע לו לפתור מחלוקת ירושה שהתעוררה באימפריה הרומית הקדושה ולדון בבעיית הסרצנים.
אדריאנוס השלישי נחשב לקדוש נוצרי, אם כי ההגיוגרפיה שלו אינה מלאה. נטען כי סייע לבני רומא להתגונן מפני בצורת. יום הקדוש שלו מצוין ב-8 ביולי, שרידיו טמונים בכנסיית סן-סילבסטרו ליד מודנה.
אבישי ארליך

| --- | --- |

 לידה:  22 באוקטובר 1941 (בן 82) תל-אביב, פלשתינה (א"י) 
 ענף מדעי:  סוציולוגיה פוליטית 
 מקום לימודים:  האוניברסיטה העברית בירושלים  בית הספר לכלכלה של לונדון 
 מוסדות:  בית הספר לכלכלה של לונדון  המכללה האקדמית בית ברל  אוניברסיטת תל אביב  אוניברסיטת מידלסקס  המכללה האקדמית תל אביב-יפו 
 
אבישי ארליך (נולד ב-22 באוקטובר 1941) הוא פרופסור לסוציולוגיה פוליטית במכללה האקדמית תל אביב-יפו ופעיל-שמאל ישראלי.
ביוגרפיה

נולד בתל אביב בה גדל, בוגר בית הספר אחד העם (תל אביב) ותיכון עירוני ד', היה בנעוריו בשומר הצעיר וחבר קיבוץ מגן.
למד כלכלה וסוציולוגיה לתואר ראשון באוניברסיטה העברית בירושלים. עשה את הדוקטורט בבית הספר לכלכלה של לונדון. נושא הדיסרטציה היה: "היחסים בין הארגונים הלנינסטיים בבריטניה ותנועות הסטודנטים של שנות השישים והשבעים". בתקופת היותו סטודנט בירושלים היה פעיל בתא הסטודנטים של המפלגה הקומוניסטית הישראלית עד לפילוגה ב-1965. בין השנים 1968 עד 1982 חי בלונדון, שם היה פעיל בקולקטיב סוציאליסטי שחלק מחבריו היו ב"מצפן". הקולקטיב הוציא לאור בין 1975–1984 כתב עת של סוציאליסטים מהפכנים של המזרח התיכון בשם "חמסין". "חמסין" יצא לאור בצרפתית ואחר כך באנגלית והיה במה לחילופי דעות לשמאל סוציאליסטי של המזרח התיכון, השתתפו בו: סורים, לבנונים, עיראקים, פלסטינים, אלג'יראים, מצרים וישראלים. חברי הקולקטיב נפגשו תכופות לדיון בבעיות האזור מפרספקטיבה של חזון מזרח תיכון פדרטיבי סוציאליסטי. בלונדון גם יצרו החברים הישראלים קשרים עם מנהיגים פלסטינים עיסאם סירטאווי וסעיד חמאמי, שנרצחו אחר כך. אבישי ארליך היה חבר המערכת של חמסין.
אבישי ארליך לימד ב"בית הספר לכלכלה של לונדון" ואחר כך באוניברסיטת מידלסקס שבלונדון. כששב לישראל לאחר מלחמת לבנון הראשונה, היה פעיל מאוד בתנועות נגד המלחמה, ובהן: "הוועד לסולידריות עם ביר-זית", בזמן המלחמה ואחריה היה חבר בקולקטיב "שטח משוחרר" (קבוצה שכל שבוע פרסמה בהארץ מודעה בה נתחה את המצב הפוליטי). ב-1990 היה בין מקימי תנועת "עד כאן" של המרצים באוניברסיטאות שקראה להכרה באש"ף כפרטנר למשא ומתן לשלום. הוא סולק משלום עכשיו לאחר שטען שהתנועה אינה דמוקרטית, אינה מקיימת פעילות סניפים ואין בה הנהגה נבחרת.
אבישי ארליך לימד בין 1984–2000 באוניברסיטת תל אביב בחוג לסוציולוגיה. תחומי מחקרו והוראתו היו: החברה בפלסטינה-ארץ ישראל בתקופת המנדט, סמינר על "יהדות ישראלית", סוציולוגיה היסטורית, תאוריות סוציולוגיות, וסוציולוגיה של הסכסוך הישראלי-ערבי. כמו כן לימד גם סמינר לדוקטורנטים בחוג להיסטוריה יחד עם פרופסור צבי רזי.
ארליך מלמד, עד היום, גם במכללת בית ברל, שם היה גם ראש החוג למדעי החברה, בבית ברל פיתח תוכניות לימודים בשוויון ודמוקרטיה וזכויות אדם. לימד גם במכללה לחינוך לוינסקי על החברה הערבית בישראל. היה בין מקימי החוג לחברה וממשל במכללה האקדמית של תל אביב-יפו שם הוא מלמד עד היום. בין הנושאים שמלמד: הגלובליזציה והשלכותיה הכלכליות והפוליטיות, חברה ופוליטיקה, סכסוכים מתמשכים במדינות מחולקות, החברה הערבית בישראל.
בין השנים 1991-1989 שהה בקנדה ולימד בחוג למדע המדינה באוניברסיטת יורק. כמו כן היה עמית מחקר בכיר במכון למחקר ביטחון ושלום באוניברסיטת המבורג ובמכון לפוליטיקה בינלאומית בווינה, לימד פילוסופיה של מדעי החברה ומחקר השוואתי של סכסוכים מתמשכים גם בניקוסיה בקפריסין, היה העורך הראשון של כתב העת באנגלית של המכון הישראלי לדמוקרטיה, חבר בהנהלת האגודה הסוציולוגית הישראלית וחבר מערכת של כתב העת "סוציולוגיה ישראלית". היה בין מקימי המכללה החברתית-כלכלית, שם לימד קורס על הגלובליזציה והשלכותיה ועל הקשרים בין הון ושלטון. הוא חבר באקדמיה לשוויון ובהנהלת הוועד הציבורי נגד עינויים בישראל.
מחקריו

מחקרו של ארליך עוסק ברובו בסכסוך הישראלי-ערבי והשפעתו על תחומים שונים של החברה הישראלית. בעוד שקודם עסקו הסוציולוגים בישראל בחברה הישראלית ובסכסוך כשני תחומי מחקר נפרדים, החידוש העיקרי של ארליך היה בטענה שלא ניתן כלל לדבר על החברה הישראלית בנפרד מהסכסוך. הסכסוך קיים מראשית כינונה של החברה והוא גורם פרמננטי בעיצוב כל תחומי החברה הישראלית. ארליך טבע את המושג "Permanent War society".
מחקריו > Permanent War society

ישראל כחברת מלחמה מתמשכת. בהקשר זה כתב רבות על השלכות הסכסוך על המבנה המעמדי, חלוקת העבודה המגדרית, העדתית, על השפעת הסכסוך בחינוך, על צורות ההתיישבות הציונית ועל היהדות הישראלית ושונותה מיהדויות במקומות אחרים בעולם.
נקודת המבט של ארליך על הסכסוך היא גישת "המערכת העולמית", הדינמיקה של הסכסוך תלויה בהקשר הגלובלי, בצורת הסדר העולמי והכוחות והאינטרסים העיקריים הפועלים בו. הוא מחלק את הסכסוך לשלוש תקופות עיקריות: הקולוניאלית (1917-1946); תקופת המלחמה הקרה (1946-1989); תקופת ההגמוניה העולמית האמריקאית (מ-1989). התצורות של הסכסוך הן תולדה של הארכיטקטורה הבינלאומית, אין אפשרות להבין את הסכסוך רק מתוכו אלא אך ורק על רקע הקונפליקטים המרכזיים במערכת העולמית המעצבים את הקונפליקטים המקומיים.
בשנים האחרונות הרחיב את תחום העניין שלו והיום עוסק במחקר השוואתי של סכסוכים מתמשכים במדינות מחולקות: ישראל-פלסטין, אירלנד צפון-דרום, הודו-פקיסטן (קשמיר) וקפריסין צפון-דרום. לכולם משותף סכסוך לאומי שיוצר על ידי הבריטים. השלטון הקולוניאלי כונן ונשען על זהויות אתניות מתוך שאיפה להפריד ולמשול. אחרי מלחמת העולם השנייה נאלצו הבריטים לצאת מהקולוניות בחפזה ויזמו, בכל המקומות הללו, "חלוקה" לשתי ישויות פוליטיות. חלוקות אלה לא היו מקובלות על ידי עמי הרוב וכך נוצרו, עם העצמאות, סכסוכים מתמשכים. "החלוקה" יצרה בכל המקרים מלחמה, טיהור אתני, ובעיית פליטים שלא נפתרה. הפרויקט הלאומי לא הושלם משום שלא כל ה"שטח הלאומי" נכלל במדינה או שהמדינה לא קמה. הסכסוך המתמשך משמש גורם מגייס ללאומנות ומזין את המרכיב הדתי בזהות הלאומית.
מחקריו > Low Intensity Ethnic Cleansing

ארליך טוען שהמצב האדמיניסטרטיבי שיצרה ישראל בשטחים: שיתוק כלכלי, הגבלות תנועה, שרירות בירוקרטית, טרור צבאי וחוסר שלטון מייצר לאורך זמן הגירה מסיבית בעיקר של אליטות כלכליות, של בעלי השכלה ושל נוצרים שקל להם יותר להגר. בעוד שטיהור אתני ישיר ומקיף היה מעורר על ישראל סנקציות בינלאומיות, העצימות הנמוכה מאפשרת את תהליך הטיהור ללא סנקציות.
במסגרת עניינו בהשלכות הגלובליזציה על הדמוקרטיה החל אבישי ארליך לעסוק באחרונה גם בחברות צבאיות פרטיות
מחקריו > Private Military Companies (PMC's)

נושא זה קשור בשאלת גבולות והשלכות ההפרטה.
רוב הכוח הצבאי האמריקני בעיראק אינו צבא ארצות הברית אלא חברות צבאיות פרטיות. ארליך בחן את ההשלכות של השימוש הגובר בחברות צבאיות פרטיות על ידי ממשלות, ארגוני פשע וארגונים בינלאומיים. גיוס חובה של אזרחים הגביל, מאז מלחמת העולם השנייה, את הלגיטימציה למלחמה בדמוקרטיות מערביות, צבא מתנדבים שכיר ועוד יותר מיקור חוץ של שימוש באלימות, משחרר ממשלות "דמוקרטיות" מבקרה פרלמנטרית ומשפטית על שימוש באלימות. שימוש בחברות צבאיות משחרר את המדינה מאחריות ישירה לפשעי מלחמה ועוקף ומרוקן את החוק הבין-לאומי. חברות צבאיות פרטיות מאפשרות העברה של תקציבי עתק מהסקטור הממלכתי לסקטור הפרטי והופך עוד יותר את המלחמה למקור לעסקים ולרווחים. המבנה התאגידי של החברות הצבאיות הפרטיות הופך אותן למשהו אחר מתופעת שכירי החרב ההיסטורית, לתעשייה צבאית גלובלית. הרשאת "שרותי אלימות" כעיסוק חוקי משנה את ההגדרה הקלאסית של המדינה המוותרת על המונופול שלה על הפעלת אלימות. לדעת ארליך חברות צבאיות יכולות לשמש בעתיד גם לדיכוי פנימי של התאגדויות עובדים או ארגונים רדיקליים. (מיליציות להשכרה לצד מיליציות) פוליטיות (ישראל היא בית להרבה חברות צבאיות פרטיות).
מבחר ממאמריו

Peres Y., Ehrlich A. and Davis N. (1970), "National Education for Arab Youth in Israel - A Comparative Analysis of Curricula", Jewiish Journal of Sociology, XXI, (2(.
"Crise en Israel - Menace Fasciste?" (1976), Khamsin, No. 3, Francois Maspero, Paris
"The Oriental Vote in the 1981 Elections in Israel and its Complications" (1983) Khamsin, No. 10, Ithaca press, London
"Oriental Support for Begin: A Critique of Class Divisions in Israeli Society" (1984), in J. Rothschild (ed.) Forbidden Agendas - Intolerance and Defiance in the Middle East, Saqi Books, Zed Press, London.
Zionism, Demography and Women's Work" (1984), in J. Rothschild (ed.) Forbidden Agendas - Intolerance and Defiance in the Middle East, Saqi Books, Zed Press, London.
"Israel - War, Conflict and Social Change" (1985), in M. Shaw and C. Creighton (eds.) The Sociology of War and Peace, Macmillan, London.
"Bagatzim - A Statistical Portrait of High Court Appeals 1969-1986" (1987), Israeli Democracy, Vol. 1, No. 3, Tel Aviv.
" The Gulf War and New World Order" (1992), in R. Miliband and L. Panitch (eds.) New World Order? Socialist Register 1992, Merlin Press, London.
"A Society at War: The National Conflict and the Social Structure", (1993), in U. Ram (ed.) Israeli Society - Critical Perspectices, Breirot Publishers, Tel Aviv.
"Fur Land und Gott - Israel unter Netanyahu" (1998), INAMO (Informazionprojekt Naher unt Mittlerer Osten) Berichte und Analysen zu Politik und Gesellschaft des Nahem und Mittleren Ostens. Vol. 4, No. 13, Frujahr '98. Special Issue: 50 Jahr Israel, pp. 20-27.
Israel: Die Ultraorthodoxen und das Scheitern des Oslo-Prozesses" (2001), (The Unltraorthodox and the Demise of the Oslo Process" in INAMO (Informazionprojekt Naher und Mittlerer Osten) special issue, August.
Ehrilch A. And Johanssen M., "Folter im Dienste der Sicherheit? Terrorismus und Menschenrechte in Israel (2001), (Torture for Security? Terrorism and Human Rights in Israel") in J. Hasse, E. Muller, P. Schneider (eds.) Menschentrechte (Human Rights) Nomos Verlagsgesellschaft, Baden-Baden.
"Israel's Religious Right and the Failure of the Peace Process, Monthly Review, Vol. 53, No. 5, (2001) New York.
"Zionism, Anti-Zionsim, Post-Zionism" in E. Nimni (ed.) The Challenge of Post-Zionism, pp. 63-97, Zed Press, London, 2003.
"Palestine, Global Politics and Israeli Judaism" in L. Panitch and C. Leys (eds.) Fighting Identities: Race, Religion and Ethno-Nationalism. Socialist Register 2003, pp. 51-72, Merline Press, London 2002
"Israeli Judaism and the Peace Process" in J. Bunzl (ed.): Islam, Judaism and the Political Roles of Religion in the Middle East. University Press of Florida, Gainesville, 2004.
"Ruckkehrrecht, Demographie und ethnische Sauberung" in: INAMO (2004)(Informationsprojekt Naher und Mittler Osten), Jahrgang 10, Summer 2004, Nu. 38.
"After Oslo: The Present Phase of the Israeli Palestinian Conflict" in: Studies in Political Economy, Carlton University, Ottawa, Fall 2004.
My Spanish Heart

My Spanish Heart (בעברית: ליבי הספרדי) הוא אלבום האולפן העשירי של פסנתרן הג'אז האמריקאי צ'יק קוריאה, שהוקלט ושוחרר בשנת 1976 על ידי חברת התקליטים פולידור רקורדס. האלבום מארח מספר רב של אמנים ששיתפו פעולה עם קוריאה עד אז או עתידים לשתף עמו בעולה באלבומיו הבאים, בהם סטנלי קלארק על הקונטרבס, ז'אן לוק פונטי על הכינור, המתופפים סטיב גאד ונראדה מייקל וולדן, ואשתו של קוריאה, גייל מורן, בשירה.
האלבום משלב קטעי ג'אז, חופשי ופיוז'ן, לצד מאפייני המוזיקה הלטינית. באלבום ניכר גם שימוש בכלים יוצאי דופן בז'אנר הג'אז, כמו כינור, נבל וסינתיסייזר. מתוך האלבום התפרסמו כמה קטעים שהפכו ברבות השנים לסטנדרט ג'אז, כמו "Armando's Rumba" ו"My Spanish Heart".
שם האלבום

שם האלבום מתייחס להשפעות המוזיקה הספרדית והלטינית על קוריאה, ומכאן שמו "My Spanish Heart" (בעברית: ליבי הספרדי). שם זה מהווה גם טייק-אוף על מוצאו של קוריאה, ששורשיו בכלל מאיטליה.
על שם האלבום התראיין בעבר קוריאה, ואמר כי "הגנטיקה שלי היא איטלקית אבל הלב שלי הוא ספרדי. גדלתי עם המוזיקה הזאת, המקצבים האלה היו חלק משמעותי של המורשת המוזיקלית שלי".
ביקורות ודירוגים

| דירוגים מקצועיים> ציוני ביקורות.מקור | דירוגים מקצועיים> ציוני ביקורות.ציון |
| --- | --- |
AllMusic: 
מדריך פינגווין לג'אז: 
רולינג סטון: 
וילג' ווייס: B+
האלבום התקבל בברכה על ידי המבקרים והמאזינים. בשנת יציאתו כבר הגיע האלבום למקום השני במצעד אלבומי הג'אז של בילבורד ולמקום ה-55 בבילבורד 200. בשנת 2021 פרסם מאט מיקוצ'י מאמר באתר Jaziz בו התייחס לאלבום באומרו: "באלבום הכפול משנת 1976, My Spanish Heart, מצא את עצמו [קוריאה] משלב את טכנולוגיית הסינתיסייזר בה היה חלוץ באותה תקופה עם ביג בנד, כלי קשת וכלי נשיפה". עם מותו של קוריאה בשנת 2021 פרסם ערוץ הטלוויזיה האמריקאי Scientology Network (אנ') קטע לזכרו, בו תואר האלבום כ"אייקוני".
מנחם גרנית פרסם ביוני 2021 הסכת (פודקאסט) על האלבום, מתוך סדרת הפודקאסטים שלו, "אלבום לאי בודד".
רשימת רצועות

חלק משירי האלבום מחולקים למספר קטעים, המהווים המשכים זה של זה.
רשימת רצועות > צד א'

Love Castle" – 4:45"
The Gardens" – 3:12"
Day Danse" – 4:27"
My Spanish Heart" – 1:37"
Night Streets" – 6:08"
רשימת רצועות > צד ב'

The Hilltop" – 6:16"
The Sky" – 4:57"
Wind Danse" – 5:00"
רשימת רצועות > צד ג'

Armando's Rhumba" – 5:19"
El Bozo – 12:02
Prelude to El Bozo" – 1:34"
El Bozo, Part 1" – 2:52"
El Bozo, Part 2" – 2:03"
El Bozo, Part 3" – 5:03"
רשימת רצועות > צד ד'

Spanish Fantasy – 20:42
Spanish Fantasy, Part 1" – 6:06"
Spanish Fantasy, Part 2" – 5:14"
Spanish Fantasy, Part 3" – 3:06"
Spanish Fantasy, Part 4" – 5:16"
רשימת רצועות > קטעי בונוס

The Clouds" – 4:33"
משתתפים

צ'יק קוריאה - פסנתר כנף, פסנתר חשמלי, אורגן האמונד, סינתיסייזר, כלי הקשה, שירה, הפקה, עיבוד, הלחנה
סטנלי קלארק - קונטרבס, גיטרה בס
סטיב גאד - תופים, כלי הקשה
נארדה מייקל וולדן - תופים, מחיאת כפיים
דון אליאס - כלי הקשה
ז'אן לוק פונטי - כינור
גייל מורן - שירה
רביעיית מיתרים:
קוני קופקה - כינור
בארי סוכר - כינור
קרול מוקוגאווה - ויולה
דייוויד ספלץ - צ'לו
סקסציית כלי נשיפה:
סטיוארט בלומברג - חצוצרה
ג'ון רוזנבורג - חצוצרה
ג'ון תומאס - חצוצרה
רון מוס - טרומבון